༡༩༩༥ལོར་རྒྱལ་ཁབ་ཀྱིས་བཀའ་བསྟན་རྡོ་རྩིགསབསྐྱར་གསོ་བྱེད་པར་མ་དངུལ་ཅུང་ཙམ་གནང་ཞིང་འབྲེལ་ཡོད་སྡེ་ཁག་གིས་བསྐྱར་གསོའི་བཀོད་འདོམས་ཀྱི་འགན་དེ་ཁོང་གི་ཕྲག་ལ་བཀལ།གལ་ཏེ།ཕྱི་ནས་ལས་ཀ་བ་གླས་ན་རྡོ་ཁྲི་ལ་ཨར་ལས་བྱེད་དགོས་འདུག་པས།དེ་ལྟར་བྱས་ན་ཡུན་བརྟན་ཞིག་ཡོང་དཀའ་བར་བརྟེན།ཁོང་གིས་མནོ་བསམ་གང་མང་བཏང་མཐར་རྡོ་རྩིགས་ཀྱི་གསེབ་ཏུ་ས་མར་གྱིས་འདག་འབྱར་བྱས་ན་སྲ་ཞིང་བརྟན་ལ་ཡུན་བརྟན་ལ་ཡུན་བརྟན་ཡོང་ངེས་ཡིན་ཞིང་ཕྱིས་སུ་རྩིགས་བཟོའི་དཔེ་སྟོན་ཐུབ་པ་ཞིག་འོང་བསམ་ནས་རང་གི་ལོ་ན་མཐོ་བ་དང་ལུས་ཟུངས་ཞན་པར་མ་བལྟས་པར་ལས་ཡུལ་དངོས་སུ་བཀོད་འདོམས་དང་ལས་ཀར་ཞུགས་མོད།འོན་ཀྱང་གླ་ཆ་སྐར་གང་ཡང་མ་བླངས་པར་བོད་ཀྱི་སྲོལ་རྒྱུན་རིག་གནས་དང་ཕ་མེས་ཀྱི་ཤུལ་བཞག་རིག་གནས་སྲུང་སྐྱོབ་བྱེད་པར་འདི་ལྟར་ཤ་ཚ་ཚ་དང་སྙིང་ཉེ་ཉེ་བྱས་པས་རྒྱ་ཆེའི་མང་ཚོགས་ལ་སེམས་འགུལ་ཐེབས་ཏེ་རང་འགུལ་གྱིས་བསྐྱར་གསོའི་ལས་ཀར་ཞུགས་པ་མ་ཟད།ཁོང་ལ་བླ་མ་ལྟ་བུའི་བཀུར་བཟོ་ཚད་མེད་བྱས།དེའི་མཚུངས་སུ་འབྲེལ་ཡོད་སྡེ་ཁག་གིས་ལས་ཡུལ་དངོས་སུ་ལྟ་ཞིབ་བྱས་ནས་ཁོང་གི་བླ་ན་མེད་པའི་གྲུབ་འབྲས་འདིར་གདེང་འཇོག་ཚད་མཐོན་པོ་མཛད།